[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 29.10.2009

COM(2009)608 окончателен

Предложение за

РЕШЕНИЕ НА СЪВЕТА

за предоставяне на разрешение на Република Естония и на Република Словения да прилагат мярка за дерогация от член 167 от Директива 2006/112/EО на Съвета относно общата система на данъка върху добавената стойност

ОБЯСНИТЕЛЕН МЕМОРАНДУМ

1. Контекст на предложението

Съгласно член 395 от Директива 2006/112/ЕО от 28 ноември 2006 г. относно общата система на данъка върху добавената стойност (наричана по-долу „Директивата за ДДС“) Съветът, действащ с единодушие по предложение на Комисията, може да разреши на всяка държава-членка да въведе специални мерки за дерогация от разпоредбите на посочената директива за опростяване на процедурата за събиране на данъка върху добавената стойност (ДДС) или за избягване на определени форми на данъчни измами или отклонение от данъчно облагане.

С Решение 2007/133/ЕО на Съвета от 30 януари 2007 г. (OВ L 57, 24.2.2007 г., стр. 12) Република Естония (наричана по-долу „Естония“) и Република Словения (наричана по-долу „Словения“) получиха разрешение да прилагат специална мярка за дерогация от член 167 от Директивата за ДДС до 31 декември 2009 г.

Посоченото разрешение им позволява да отлагат възникването на правото на приспадане на данъчен кредит до момента на плащане на ДДС на доставчика на стоки или услуги за данъчно задължени лица, чийто годишен оборот не надвишава 208 646 EUR за Словения, или които са регистрирани като еднолични търговци за Естония, и им предоставя възможност да се възползват от незадължителна схема (наричана „схема на касова отчетност“), съгласно която, по силата на член 66, буква б) от Директивата за ДДС, данъкът върху добавената стойност, начислен върху техните доставки, става изискуем в момента на получаването на плащането за тях.

С две писма, заведени в Генералния секретариат на Комисията на 4 септември 2009 г., Естония поиска разрешение за удължаване на срока на прилагане на мярката, като правото за възползване от режима се предостави на данъчно задължени лица, чийто годишен оборот не надвишава 208 646 EUR. С две писма, заведени в Генералния секретариат на Комисията на 23 и 31 юли 2009 г., Словения също поиска разрешение за удължаване на срока на прилагане на мярката, но при по-висока горна граница на годишния оборот от 400 000 EUR. Словения отбеляза, че това увеличение ще позволи да се намали административната тежест за по-голям брой малки предприятия, както и да се подобрят техните налични средства. Мярката ще позволи от схемата да се възползват още 8 787 данъчно задължени лица.

В съответствие с член 395, параграф 2 от Директивата за ДДС, с писма съответно от 1 октомври 2009 г. за Естония и от 25 септември 2009 г. за Словения Комисията уведоми останалите държави-членки за исканията на двете държави, а с писма съответно от 5 октомври 2009 г. за Естония и от 29 септември 2009 г. за Словения информира двете държави, че разполага с всички данни, които счита за необходими за разглеждането на исканията им.

Така наречената схема на касова отчетност е опростена схема за облагане с незадължителен характер, предназначена за малките предприятия, които не могат да се ползват от освобождаване от данък. Тя позволява по отношение на посочените данъчно задължени лица да се прилага просто правило въз основа на датата на плащане на получените от тях доставки и на извършените от тях доставки, за да се определи съответно в кой момент те трябва да упражнят правото си на приспадане на ДДС и в кой момент да внесат данъка в държавната хазна. Следователно тя представлява мярка за опростяване на процедурата, по-специално по отношение на предприятия, които изпитват затруднения при определянето в съответствие със стандартните правила на датата на изискуемостта при получените от тях и при извършените от тях доставки, както и по отношение на предприятията, които не работят на принципа на текущото счетоводно начисляване. Освен това тази схема предоставя и друго предимство по отношение на наличните средства, по-специално на предприятията, които извършват предимно разходи, върху които не се начислява ДДС, като заплати, или които трябва да се съобразяват със сравнително дълги срокове на плащане, наложени им от техните клиенти, като в същото време не са в състояние да наложат такива срокове на своите доставчици.

Необходимо е да се напомни, че Комисията включи в предложението си за директива от 28 януари 2009 г. за изменение на Директива 2006/112/ЕО по отношение на правилата за издаване на фактури (COM(2009) 21 окончателен) разпоредби, които позволяват на всички държави-членки да отсрочат момента на възникване на правото на приспадане на данъчен кредит до момента на плащане на ДДС на доставчика на стоки или услуги за данъчно задължени лица, чийто годишен оборот не надвишава определена горна граница, която може да бъде определена от държавите-членки в размер до 2 000 000 EUR (който представлява прагът за микропредприятията в съответствие с Препоръка 2003/361/ЕО на Комисията от 6 май 2003 г., ОВ L 124, 20.5.2003 г., стр. 36), и им предоставя възможност да се възползват от незадължителна схема, съгласно която ДДС, начислен върху извършваните от тях доставки, става изискуем едва в момента на получаване на плащането за тях.

Предвид разпоредбите на член 395 от Директивата за ДДС и представените от Естония и Словения аргументи, Комисията счита, че исканата дерогация удовлетворява условията в посочения член и по-специално в рамките на незадължителната схема на касова отчетност позволява да се опрости събирането на данъка за микропредприятията. Следователно, предвид също така и припомнените по-горе контекстуални елементи, Комисията няма възражения по отношение на това искане и счита за свое задължение да представи съответното предложение на Съвета. По-специално горните граници на годишния оборот за схемата, след евентуално прилагане на правилата за конвертиране на сумите в съответствие с членове 399 и 400 от Директивата за ДДС, са по-ниски от предложените от Комисията.

Комисията все пак счита, че, от една страна, срокът на прилагане на тази дерогация следва да бъде ограничен, за да може тя да бъде периодично преразглеждана въз основа на предоставените от посочените държави-членки данни и да се преценява дали правните или фактологичните причини, които понастоящем я обосновават, са все още налице. От друга страна, тя счита, че във всички случаи срокът на тази дерогация следва да изтече при влизането в сила на хармонизираните правила, които Комисията предлага по отношение на тази специална схема.

2. Консултации със заинтересованите страни и оценка на въздействието

Предложението за решение позволява да се запази незадължителната схема, наричана схема на касова отчетност, с която се цели опростяването на прилагането на правилата за ДДС от микропредприятията, като в същото време се подобри състоянието на техните налични средства. Следователно предложението ще има положителен ефект за микропредприятията. Не беше необходимо да се прибягва до външни експерти, да се провеждат консултации със заинтересованите страни или да се оценява въздействието на едно такова решение. Във всички случаи въздействието ще бъде ограничено поради ограничения обхват и ограничения период на прилагане на решението.

3. Правни елементи на предложението

Предложеното решение има за цел да позволи на Естония и на Словения да продължат да се възползват от дерогация от член 167 от Директивата за ДДС и да отсрочат по този начин момента на възникване на правото на приспадане на данъчен кредит до момента, в който ДДС бъде платен на доставчика на стоки или услуги, за данъчно задължени лица, чийто годишен оборот не надвишава съответно 400 000 EUR за Словения и равностойността на 208 646 EUR в национална валута за Естония, и им предоставя възможност да се възползват от незадължителната схема, наричана „схема на касова отчетност“, съгласно която, по силата на член 66, буква б) от Директивата за ДДС, данъкът върху добавената стойност, начислен върху извършваните от тях доставки, става изискуем едва в момента на получаване на плащането за тях.

Правно основание за решението са разпоредбите на член 395 от Директивата за ДДС, приети по силата на член 93 от Договора за създаване на Европейската общност. Съгласно тези разпоредби държавата-членка, която желае да въведе специални мерки за дерогация от посочената директива, трябва да получи разрешение от Съвета, дадено под формата на решение на Съвета. Принципът на субсидиарност е спазен, тъй като се касае за приложна мярка във връзка с хармонизиране на законодателствата в областта на данъците върху оборота.

Предложението е в съответствие с принципа на пропорционалност и не надхвърля рамките на необходимото за постигане на поставената цел за опростяване, тъй като се отнася само за ограничен брой данъчно задължени лица, за които освен това правилата на разглежданата схема нямат задължителен характер. Следователно то представлява дерогация от принципите на Директивата за ДДС само в малка степен и по подходящ начин.

4. Отражение върху бюджета

Предложението няма отражение върху бюджета на Общността.

5. Допълнителна информация

Предложението предвижда периодът на прилагане на решението да приключи автоматично в деня на влизане в сила на разпоредбите, с които се установяват хармонизирани правила, позволяващи на всички държави-членки да прилагат исканата специална мярка за дерогация.

Предложение за

РЕШЕНИЕ НА СЪВЕТА

за предоставяне на разрешение на Република Естония и на Република Словения да прилагат мярка за дерогация от член 167 от Директива 2006/112/EО на Съвета относно общата система на данъка върху добавената стойност

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 93 от него,

като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност[1], и по-специално член 395, параграф 1 от нея,

като взе предвид предложението на Комисията[2],

като има предвид, че:

1. С Решение 2007/133/ЕО на Съвета[3], чрез дерогация от член 167 от Директива 2006/112/ЕО, Република Естония (наричана по-долу „Естония“) и Република Словения (наричана по-долу „Словения“) получиха разрешение да отсрочат момента на възникване на правото на приспадане на данъчен кредит до момента, в който данъкът върху добавената стойност (ДДС) бъде платен на доставчика на стоки или услуги, за данъчно задължени лица, които се възползват от незадължителната схема, наричана „схема на касова отчетност“, съгласно която, по силата на член 66, буква б) от посочената директива, ДДС, начислен върху техните доставки на стоки и услуги, става изискуем в момента на получаване на плащането за тях. От схемата могат да се възползват данъчно задължени лица, чийто годишен оборот не надвишава 208 646 EUR за Словения, и данъчно задължени лица, регистрирани като еднолични търговци за Естония

2. С писма, заведени в Генералния секретариат на Комисията съответно на 4 септември 2009 г. за Естония и на 23 и 31 юли 2009 г. за Словения, двете държави поискаха разрешение за удължаване на срока на действие на тази специална мярка за дерогация. Естония поиска също така за в бъдеще от схемата да могат да се възползват данъчно задължени лица, чийто годишен оборот не надвишава 208 646 EUR. А Словения поиска, освен удължаване на срока, горната граница на годишния оборот по схемата да бъде повишена на 400 000 EUR.

3. В съответствие с член 395, параграф 2 от Директива 2006/112/ЕО, с писма съответно от 1 октомври 2009 г. за Естония и от 25 септември 2009 г. за Словения Комисията уведоми останалите държави-членки за исканията на двете държави, а с писма съответно от 5 октомври 2009 г. за Естония и от 29 септември 2009 г. за Словения информира двете държави, че разполага с всички данни, които счита за необходими за разглеждането на исканията им.

4. Така наречената схема на касова отчетност е опростена схема за облагане с незадължителен характер, предназначена за малките предприятия, които не могат да се ползват от освобождаване от данък. Тя позволява по отношение на посочените данъчно задължени лица да се прилага просто правило въз основа на датата на плащане на получените от тях доставки и на извършените от тях доставки, за да се определи съответно в кой момент те трябва да упражнят правото си на приспадане на ДДС и в кой момент да внесат данъка в държавната хазна. Следователно за посочените данъчно задължени лица схемата представлява мярка за опростяване, която може също така да им предостави предимства по отношение на наличните средства.

5. На 28 януари 2009 г. Комисията предложи директива (COM(2009) 21 окончателен) за изменение на Директива 2006/112/ЕО по отношение на правилата за издаване на фактури, която позволява също така на държавите-членки да отсрочат момента на възникване на правото на приспадане на данъчен кредит до момента на плащане на ДДС на доставчика на стоки или услуги за данъчно задължени лица, чийто годишен оборот не надвишава определена горна граница, която може да бъде определена от държавите-членки в размер до 2 000 000 EUR, и които следователно имат право да се възползват от незадължителна схема, съгласно която ДДС, начислен върху техните доставки, става изискуем едва в момента на получаване на плащането за тях.

6. Исканата специална мярка за дерогация не засяга приходите от ДДС на Естония и на Словения на етапа на крайното потребление и по никакъв начин не оказва влияние върху собствените ресурси на Европейската общност, които се формират от ДДС,

ПРИЕ НАСТОЯЩОТО РЕШЕНИЕ:

Член 1

Чрез дерогация от член 167 от Директива 2006/112/ЕО Естония и Словения получават разрешение да отсрочат момента на възникване на правото на приспадане на данъчен кредит за данъчно задължените лица, посочени във втората алинея, до момента на плащане на ДДС на доставчика на стоки или услуги.

Засегнатите данъчно задължени лица трябва да са избрали схема за облагане, в съответствие с която данъкът върху добавената стойност върху техните доставки на стоки и услуги става изискуем в момента, в който съответната доставка им бъде заплатена. В съответствие със схемата, техният годишен оборот не надвишава съответно 400 000 EUR за Словения и равностойността на 208 646 EUR в национална валута, определена в съответствие с членове 399 и 400 от Директива 2006/112/ЕО, в случая на Естония.

Член 2

Настоящото решение се прилага от 1 януари 2010 година до деня на влизане в сила на разпоредбите на директива, с която на държавите-членки се позволява да отсрочат момента на възникването на правото на приспадане на данъчен кредит до момента, в който ДДС бъде платен на доставчика на стоки или услуги, за данъчно задължени лица, чийто годишен оборот не надвишава определена горна граница и които по този начин имат право да се възползват от незадължителна схема, съгласно която ДДС, начислен върху техните доставки на стоки и услуги, става изискуем в момента на получаване на плащането за тях. При всички случаи настоящото решение се прилага най-късно до 31 декември 2012 година.

Член 3

Адресати на настоящото решение са Република Естония и Република Словения.

Съставено в Брюксел на […] година.

За Съвета

Председател

[1] ОВ L 347, 11.12.2006 г., стр. 1.

[2] ОВ С, […] г., стр...

[3] ОВ L 57, 24.2.2007 г., стр. 12.